7951/2022

**Vybavenie laboratória radiačnej monitorovacej siete**

(zákazka na dodanie tovaru s montážou)

Nadlimitná zákazka

Verejná súťaž

superreverzný postup podľa § 66 ods. 7 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“)

**SÚŤAŽNÉ PODKLADY**

Za verejného obstarávateľa Univerzitu Komenského v Bratislave:

...........................................................

Ing. Ingrid Kútna Želonková, PhD.

kvestorka UK

Súlad súťažných podkladov so zákonom potvrdzuje:

........................................................... ............................................................

Mgr. Martin Dufala, PhD. JUDr. Juraj Tóth

vedúci OCOZ RUK zamestnanec OCOZ RUK

Súlad súťažných podkladov po odbornej stránke potvrdzuje (odborný garant):

...........................................................

Doc. RNDr. Michal Galamboš, PhD.

Vedúci katedry jadrovej chémie

Skutočnosti, ktoré môžu nastať v procese postupu zadávania zákazky, neupravené v týchto súťažných podkladoch, sa riadia príslušnými ustanoveniami zákona v platnom znení ku dňu vyhlásenia verejného obstarávania.

[ÚVOD 4](#_Toc111542592)

[A - Pokyny pre záujemcov 5](#_Toc111542593)

[Časť I. VŠEOBECNÉ INFORMÁCIE 5](#_Toc111542594)

[1. IDENTIFIKÁCIA VEREJNÉHO OBSTARÁVATEĽA 5](#_Toc111542595)

[2. PREDMET ZÁKAZKY 5](#_Toc111542596)

[3. ROZDELENIE PREDMETU ZÁKAZKY 5](#_Toc111542597)

[4. VARIANTNÉ RIEŠENIE A EKVIVALENTY 6](#_Toc111542598)

[5. MIESTO A LEHOTA POSKYTOVANIA PREDMETU ZÁKAZKY 7](#_Toc111542599)

[6. TYP ZÁKAZKY A ZMLUVA 7](#_Toc111542600)

[7. ZDROJ FINANČNÝCH PROSTRIEDKOV 7](#_Toc111542601)

[8. LEHOTA VIAZANOSTI PONÚK 7](#_Toc111542602)

[Časť II. KOMUNIKÁCIA A VYSVETĽOVANIE 8](#_Toc111542603)

[9. DOROZUMIEVANIE MEDZI VEREJNÝM OBSTARÁVATEĽOM A ZÁUJEMCAMI, UCHÁDZAČMI 8](#_Toc111542604)

[10. VYSVETĽOVANIE A DOPLNENIE SÚŤAŽNÝCH PODKLADOV 9](#_Toc111542605)

[11. OBHLIADKA MIESTA POSKYTOVANIA PREDMETU ZÁKAZKY 9](#_Toc111542606)

[12. DÔVERNOSŤ PROCESU VEREJNÉHO OBSTARÁVANIA 9](#_Toc111542607)

[Časť III. PRÍPRAVA A PREDKLADANIE PONUKY 11](#_Toc111542608)

[13. VYHOTOVENIE PONUKY 11](#_Toc111542609)

[14. JAZYK, MENA A CENY UVÁDZANÉ V PONUKE 11](#_Toc111542610)

[15. ZÁBEZPEKA PONUKY 12](#_Toc111542611)

[16. OBSAH PONUKY 14](#_Toc111542612)

[17. NÁKLADY NA PONUKU 16](#_Toc111542613)

[18. OPRÁVNENOSŤ UCHÁDZAČA 16](#_Toc111542614)

[19. SPÔSOB PREDLOŽENIA PONUKY, MIESTO A LEHOTA NA PREDLOŽENIE PONUKY 16](#_Toc111542615)

[20. DOPLNENIE, ZMENA A ODVOLANIE PONUKY 16](#_Toc111542616)

[21. SPLNENIE PODMIENOK ÚČASTI VO VEREJNOM OBSTARÁVANÍ 16](#_Toc111542617)

[Časť IV.OTVÁRANIE A VYHODNOTENIE PONÚK 18](#_Toc111542618)

[22. OTVÁRANIE A VYHODNOTENIE PONÚK 18](#_Toc111542619)

[23. PRIJATIE PONUKY A UZAVRETIE ZMLUVY 18](#_Toc111542620)

[ČASŤ V. KRITÉRIUM NA VYHODNOTENIE PONÚK A PRAVIDLÁ JEHO UPLATNENIA 21](#_Toc111542621)

[24. CELKOVÁ CENA ZA PREDMET ZÁKAZKY 21](#_Toc111542622)

[B– Zoznam príloh 22](#_Toc111542623)

ÚVOD

Predložením svojej ponuky uchádzač:

* v plnom rozsahu a bez obmedzenia akceptuje všetky zmluvné podmienky vrátane všetkých častí obsiahnutých v týchto súťažných podkladoch ako výlučné podmienky zadávania predmetnej zákazky a zrieka sa svojich vlastných podmienok,
* prehlasuje, že doklady uvedené v ponuke sú pravdivé, nie sú pozmenené a sú skutočné,
* dáva písomný súhlas k tomu, že doklady a dokumenty, ktoré poskytuje v súvislosti s týmto verejným obstarávaním, môže verejný obstarávateľ spracovávať a zverejňovať v súlade so zákonom o verejnom obstarávaní.

A - Pokyny pre záujemcov

Časť I. VŠEOBECNÉ INFORMÁCIE

##### 1. IDENTIFIKÁCIA VEREJNÉHO OBSTARÁVATEĽA

Názov organizácie: Univerzita Komenského v Bratislave (ďalej aj “UK”)

Adresa organizácie: Šafárikovo nám. 6, P.O.BOX 440, 814 99 Bratislava 1

IČO: 00 397 865

Internetová stránka: <http://www.uniba.sk>

Kontaktná osoba: JUDr. Juraj Tóth

+421 2 9010 9617

juraj.[toth@rec.uniba.sk](mailto:toth@rec.uniba.sk)

##### 2. PREDMET ZÁKAZKY

2.1 Názov zákazky:

**„Vybavenie laboratória radiačnej monitorovacej siete“**

Predmetom zákazky je vybavenie laboratória radiačnej monitorovacej siete, ktoré sa nachádza na Katedre jadrovej chémie Prírodovedeckej fakulty, Univerzity Komenského v Bratislave. Laboratórium pozostáva zo 7 špecializovaných pracovísk, ktoré sú situované v rádioizotopových laboratóriách I. a II. kategórie v pavilóne CH1. Položky 8. – 10. predstavujú prístrojovú techniku na meranie povrchovej kontaminácie rádioaktívnou látkou, dávky a dávkového príkonu.

Bližší opis predmetu zákazky tvorí prílohu č. 1 týchto súťažných podkladov.

2.2 CPV kód (spoločný slovník obstarávania)

|  |  |
| --- | --- |
| **Hlavný predmet** | |
| Kód CPV | Opis |
| 38000000-5 | Laboratórne, optické a presné prístroje a vybavenie (s výnimkou skiel). |

2.3 Predpokladaná hodnota zákazky za celý predmet zákazky je ***655 471,67 Eur bez DPH***.

##### 3. ROZDELENIE PREDMETU ZÁKAZKY

3.1 Zákazka nie je rozdelená na časti.

3.2 Uchádzač predloží ponuku na celý predmet zákazky.

3.3. Nerozdelením predmetu zákazky na časti verejný obstarávateľ neuprie ani neobmedzí účasť záujemcov v danom verejnom obstarávaní. Požiadavku na plnenie predmetu zákazky bez rozdelenia na časti nemožno so zohľadnením ekonomických dôvodov, funkčných dôvodov a splnenia cieľa plnenia predmetu zákazky a účelu predmetu zákazky, na ktorý je určený, považovať za obmedzujúci prvok v predmetnom verejnom obstarávaní. Verejný obstarávateľ taktiež prihliadal aj na možné dôsledky nerozdelenia zákazky na časti v súvislosti s následným plnením verejnej zákazky, ktorými sú v prípade rozdelenia zákazky na časti možné predraženie, komplikovaná koordinácia plnenia jednotlivých uchádzačov, previazanosť čiastkových plnení a vo výsledku ohrozenie riadneho plnenia obstarávanej zákazky.

##### 4. VARIANTNÉ RIEŠENIE A EKVIVALENTY

4.1 Verejný obstarávateľ neumožňuje predložiť variantné riešenie vo vzťahu k požiadavke na predmet zákazky.

4.2 Ak súčasťou ponuky bude aj variantné riešenie, nebude takéto riešenie zaradené do vyhodnotenia a bude sa naň hľadieť akoby nebolo predložené.

4.3 Ekvivalenty sa nepovažujú za variantné riešenie.

4.4 V prípade, že súťažné podklady alebo ich prílohy odkazujú na konkrétneho výrobcu/značku, **pripúšťa verejný obstarávateľ použitie ekvivalentu**, pričom ponúkaný ekvivalent musí spĺňať najmä požiadavky na rovnaké alebo kvalitatívne lepšie rozmerové, materiálové, technické alebo funkčné požiadavky a vlastnosti, ktoré sú špecifikované v súťažných podkladoch alebo ich prílohách. Verejný obstarávateľ požaduje, aby bol ekvivalent v predloženej ponuke jasne identifikovaný v zozname použitých ekvivalentných položiek tak, aby bolo možné posúdiť zhodu jeho technických, kvalitatívnych a iných vlastností s požiadavkami verejného obstarávateľa.

4.5 Pri navrhovaní ekvivalentných materiálov/výrobkov musí uchádzač postupovať s odbornou starostlivosťou, pri ktorej musí zohľadniť pôvodný verejným obstarávateľom navrhovaný účel, plnú funkčnosť a zabezpečiť jeho dodržanie bez zmeny iných častí dokumentácie súťažných podkladov.

4.6 Navrhovaný ekvivalent nesmie vyžadovať iné vedľajšie náklady, ktoré by musel zabezpečiť verejný obstarávateľ v rámci súčinnosti viažucej sa k plneniu predmetu zmluvy a prijatím predloženého ekvivalentu nesmie dôjsť k zvýšeným priamym alebo nepriamym nákladom vyplývajúcim z užívania dodaného predmetu zmluvy.

4.7 V prípade, že uchádzač pri spracovaní ceny predmetu zákazky použije ekvivalentné výrobky a zariadenia, predloží do ponuky aj ***„Prehľad ekvivalentných materiálov, výrobkov a zariadení“*** použitých pri ocenení predmetu zákazky. Uvedený prehľad bude tvoriť súčasť ponuky uchádzača.

4.8 V prípade uvedenia konkrétnych značiek materiálov a výrobkov, pri ktorých sú uvedené minimálne požiadavky, môže uchádzač predložiť aj materiály/výrobky lepších parametrov. Dôkaz o ich vhodnosti musí byť priložený v ponuke. Uchádzač je povinný s ponukou predložiť *výrobný list tohto výrobku/ materiálu*, v ktorom preukáže, že ním navrhovaný ekvivalent spĺňa rovnaké alebo lepšie parametre ako sú minimálne požiadavky uvedené v súťažných podkladoch, resp. v opise predmetu zákazky.

4.9 Verejný obstarávateľ si vyhradzuje právo neakceptovať navrhovaný ekvivalentný výrobok v prípade, ak navrhovaný výrobok nespĺňa minimálne technické parametre. Dôkazné bremeno o vhodnosti navrhnutého materiálu/výrobku je na strane uchádzača.

4.10 Uchádzač môže ponúknuť ekvivalentné materiály, tovary alebo technológie len za dodržania podmienok a pravidiel predkladania ekvivalentov uvedených v týchto súťažných podkladoch. Verejný obstarávateľ má v rámci vyhodnocovania ponuky právo požadovať od uchádzača technický list predmetných materiálov (technológií, postupov), ak má komisia pochybnosti o splnení minimálnych technických parametrov.

##### 5. MIESTO A LEHOTA DODANIA PREDMETU ZÁKAZKY

5.1 Miestom dodania predmetu zákazky je: **Katedra jadrovej chémie, Prírodovedecká fakulta Univerzity Komenského v Bratislave, Mlynská dolina, Ilkovičova 6, 842 15 Bratislava 4.**

5.2 Lehota dodania predmetu zákazky: ***do 7 mesiacov od nadobudnutia účinnosti Zmluvy o dielo.***

##### 6. TYP ZÁKAZKY A ZMLUVA

6.1 Verejný obstarávateľ rozhodol v súlade s § 66 ods. 7 písm. b) zákona, že  vyhodnotenie splnenia podmienok účasti podľa § 40 zákona a vyhodnotenie ponúk z hľadiska splnenia požiadaviek na predmet zákazky podľa § 53 zákona sa uskutoční po vyhodnotení ponúk na základe kritéria na vyhodnotenie ponúk, vyhodnotenie ponúk bude realizované superreverzným spôsobom.

6.2 Výsledkom zadávania zákazky bude uzavretie Zmluvy o dielo. Zmluva bude uzatvorená v súlade s príslušnými právnymi predpismi, najmä v súlade s ustanoveniami zákona č. 513/1991 Zb. Obchodný zákonník a zákona o verejnom obstarávaní.

6.3 Podrobné vymedzenie zmluvných podmienok na realizáciu zákazky tvorí prílohu č. 3 týchto súťažných podkladov. Znenie zmluvy je záväzné, uchádzač nie je oprávnený meniť ustanovenia zmluvy. V prípade pripomienok k zmluve je potrebné, aby uchádzači využili inštitúty uvedené v zákone (žiadosť o vysvetlenie, žiadosť o nápravu..). *Verejný obstarávateľ nepožaduje predložiť podpísaný návrh Zmluvy o dielo ako súčasť ponuky, pričom uchádzač berie na vedomie, že predložením ponuky súhlasí so zmluvnými podmienkami, ktoré tvoria prílohu týchto súťažných podkladov.*

##### 7. ZDROJ FINANČNÝCH PROSTRIEDKOV

7.1 Predmet zákazky bude financovaný zo štátneho rozpočtu z pridelených dotácií a z vlastných zdrojov verejného obstarávateľa.

##### 8. LEHOTA VIAZANOSTI PONÚK

8.1 Uchádzač je svojou ponukou viazaný nie dlhšie ako 12 mesiacov od uplynutia lehoty na predkladanie ponúk stanovenej v oznámení o vyhlásení verejného obstarávania.

Časť II. KOMUNIKÁCIA A VYSVETĽOVANIE

##### 9. DOROZUMIEVANIE MEDZI VEREJNÝM OBSTARÁVATEĽOM A ZÁUJEMCAMI, UCHÁDZAČMI

9.1 Komunikácia medzi verejným obstarávateľom a záujemcom/uchádzačom sa uskutočňuje v slovenskom alebo českom jazyku výhradne prostredníctvom informačného systému JOSEPHINE, prevádzkovaného na elektronickej adrese: <https://josephine.proebiz.com/>. Tento spôsob komunikácie sa týka akejkoľvek komunikácie a podaní medzi verejným obstarávateľom a záujemcami/uchádzačmi počas celého procesu verejného obstarávania.

9.2 Uchádzač má možnosť registrovať sa do systému JOSEPHINE na stránke https://josephine.proebiz.com/ pomocou hesla alebo aj pomocou občianskeho preukazu s elektronickým čipom a bezpečnostným osobnostným kódom (eID). Spôsob registrácie je uvedený v knižnici manuálov a odkazov (ikona vpravo hore, vľavo od štátnej vlajky/jazyka používaného v systéme).

9.3 Skrátený návod registrácie Vás rýchlo a jednoducho prevedie procesom registrácie v systéme na elektronizáciu verejného obstarávania JOSEPHINE. Pre lepší prehľad tu nájdete tiež opis základných obrazoviek systému.

9.4 Na bezproblémové používanie systému JOSEPHINE je nutné používať jeden z podporovaných internetových prehliadačov:

- Microsoft Internet Explorer verzia 11.0 a vyššia,

- Mozilla Firefox verzia 13.0 a vyššia alebo,

- Google Chrome,

- Microsoft Edge.

9.5 Pravidlá pre doručovanie – zásielka sa považuje za doručenú záujemcovi/uchádzačovi, ak jej adresát bude mať objektívnu možnosť oboznámiť sa s jej obsahom, tzn. akonáhle sa dostane zásielka do sféry jeho dispozície. Za okamih doručenia sa v systéme JOSEPHINE považuje okamih jej odoslania v systéme JOSEPHINE a to v súlade s funkcionalitou systému.

9.6 Obsahom komunikácie prostredníctvom komunikačného rozhrania systému JOSEPHINE bude predkladanie ponúk, vysvetľovanie súťažných podkladov a oznámenia o vyhlásení verejného obstarávania, prípadné doplnenie súťažných podkladov, vysvetľovanie predložených ponúk, vysvetľovanie predložených dokladov ako aj komunikácia pri revíznych postupoch medzi verejným obstarávateľom a záujemcami/uchádzačmi a akákoľvek ďalšia, výslovne neuvedená komunikácia v súvislosti s týmto verejným obstarávaním, s výnimkou prípadov, keď to výslovne vylučuje zákon.

9.7 Ak je odosielateľom zásielky verejný obstarávateľ, tak záujemcovi resp. uchádzačovi bude na ním určený kontaktný e-mail (zadaný pri registrácii do systému JOSEPHINE) bezodkladne odoslaná informácia o tom, že k predmetnej zákazke existuje nová zásielka/správa. Záujemca resp. uchádzač sa prihlási do systému a v komunikačnom rozhraní zákazky bude mať zobrazený obsah komunikácie – zásielky, správy. Záujemca resp. uchádzač si môže v komunikačnom rozhraní zobraziť celú históriu o svojej komunikácii s verejným obstarávateľom.

9.8 Ak je odosielateľom zásielky záujemca resp. uchádzač, tak po prihlásení do systému a k predmetnému obstarávaniu môže prostredníctvom komunikačného rozhrania odosielať správy a potrebné prílohy verejnému obstarávateľovi. Takáto zásielka sa považuje za doručenú verejnému obstarávateľovi okamihom jej odoslania v systéme JOSEPHINE v súlade s funkcionalitou systému.

##### 10. VYSVETĽOVANIE A DOPLNENIE SÚŤAŽNÝCH PODKLADOV

10.1 V prípade potreby vysvetliť alebo objasniť údaje uvedené v oznámení o vyhlásení verejného obstarávania, v súťažných podkladoch alebo v inej sprievodnej dokumentácii, môže ktorýkoľvek zo záujemcov požiadať o ich vysvetlenie výlučne prostredníctvom systému JOSEPHINE na elektronickej adrese: https://josephine.proebiz.com/.

10.2 Vysvetlenie súťažných podkladov alebo inej sprievodnej dokumentácie verejný obstarávateľ oznámi všetkým záujemcom, ktorí sú mu známi, najneskôr však 6 dní pred uplynutím lehoty na predkladanie ponúk alebo lehoty na predloženie dokladov preukazujúcich splnenie podmienok účasti za predpokladu, že o vysvetlenie záujemca požiada dostatočne vopred.

##### 11. OBHLIADKA MIESTA POSKYTOVANIA PREDMETU ZÁKAZKY

11.1 Verejný obstarávateľ odporúča vykonať obhliadku miesta realizácie predmetu zákazky. Kontaktnou osobou v prípade záujmu o obhliadku je: **Mgr. David Pavel Královič**, +421 2 9014 9401. Vzhľadom na princíp transparentnosti je potrebne požiadavku zaslať aj prostredníctvom IS JOSEPHINE.

##### 12. DÔVERNOSŤ PROCESU VEREJNÉHO OBSTARÁVANIA

12.1 Informácie týkajúce sa preskúmavania, vysvetľovania, vyhodnocovania, vzájomného porovnania ponúk a odporúčaní na prijatie ponuky sú dôverné. Členovia komisie na vyhodnotenie ponúk a zodpovedné osoby verejného obstarávateľa nesmú/nebudú počas prebiehajúceho procesu vyhlásenej súťaže poskytovať alebo zverejňovať uvedené informácie o obsahu ponúk ani uchádzačom, ani tretím osobám.

12.2 Informácie, ktoré uchádzač v ponuke označí za dôverné (príloha č. 5 týchto súťažných podkladov), nebudú zverejnené alebo inak použité bez predošlého súhlasu uchádzača, pokiaľ uvedené nebude v rozpore so zákonom a inými všeobecne záväznými právnymi predpismi/osobitnými predpismi (zákon č. 211/2000 Z. z. slobodnom prístupe k informáciám a o zmene a doplnení niektorých zákonov, zákon č. 215/2004 Z. z. o ochrane utajovaných skutočností a o zmene a doplnení niektorých zákonov atď.).

12.3 Osobné údaje dotknutých osôb, ktoré sú súčasťou tohto procesu verejného obstarávania, sú spracúvané verejným obstarávateľom na vopred vymedzený účel v súlade s Nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona č. 18/2018 Z. z. o ochrane osobných údajov a o zmene a doplnení niektorých zákonov.

12.4 Verejný obstarávateľ má za to, že predložením ponuky uchádzač zodpovedá za zabezpečenie súhlasov všetkých ostatných dotknutých osôb so spracovaním osobných údajov uvedených v predloženej ponuke podľa zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov a GDPR. Uvedené platí aj pre prípad, keď ponuku predkladá skupina dodávateľov.

Časť III. PRÍPRAVA A PREDKLADANIE PONUKY

##### 13. VYHOTOVENIE PONUKY

13.1 Verejný obstarávateľ vyžaduje, aby ponuka bola vyhotovená výlučne v elektronickej forme.

13.2 Predkladanie ponúk je umožnené iba autentifikovaným uchádzačom. Autentifikáciu je možné vykonať týmito spôsobmi:

13.2.1 V systéme Josephine registráciou a prihlásením pomocou občianskeho preukazu s elektronickým čipom a bezpečnostným osobnostným kódom (eID). V systéme je autentifikovaná spoločnosť, ktorú pomocou eID registruje štatutár danej spoločnosti. Autentifikáciu vykonáva poskytovateľ systému Josephine a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom.

13.2.2 Nahraním kvalifikovaného elektronického podpisu (napríklad podpisu eID) štatutára danej spoločnosti na kartu užívateľa po registrácii a prihlásení do systému Josephine. Autentifikáciu vykoná poskytovateľ systému Josephine a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom.

13.2.3 Vložením dokumentu preukazujúceho osobu štatutára na kartu užívateľa po registrácii, ktorý je podpísaný elektronickým podpisom štatutára, alebo prešiel zaručenou konverziou. Autentifikáciu vykoná poskytovateľ systému JOSEPHINE a to v pracovných dňoch v čase 8.00 – 16.00 hod. O dokončení autentifikácie je uchádzač informovaný e-mailom.

13.2.4 Vložením plnej moci na kartu užívateľa po registrácii, ktorá je podpísaná elektronickým podpisom štatutára aj splnomocnenou osobou, alebo prešla zaručenou konverziou. Autentifikáciu vykoná poskytovateľ systému JOSEPHINE a to v pracovné dni v čase 8.00 – 16.00 hod. O dokončení autentifikácie je uchádzač informovaný e-mailom.

13.2.5 Počkaním na autentifikačný kód, ktorý bude poslaný na adresu sídla firmy do rúk štatutára uchádzača v listovej podobe formou doporučenej pošty. Lehota na tento úkon sú obvykle 3 pracovné dni a je potrebné s touto lehotou počítať pri vkladaní ponuky.

13.3 Autentifikovaný uchádzač si po prihlásení do systému JOSEPHINE v prehľade - zozname obstarávaní vyberie predmetné obstarávanie a vloží svoju ponuku do určeného formulára na príjem ponúk, ktorý nájde v záložke „Ponuky a žiadosti“.

13.4 Verejný obstarávateľ si vyhradzuje právo požadovať doklady a dokumenty v listinnej podobe v prípade, ak má dôvodné pochybnosti o pravosti/originalite naskenovaných dokumentov alebo v prípade, ak je uchádzač úspešný.

##### 14. JAZYK, MENA A CENY UVÁDZANÉ V PONUKE

14.1 Ponuka a ďalšie doklady a dokumenty v tomto verejnom obstarávaní sa predkladajú v štátnom jazyku používanom na území Slovenskej republiky, t. j. v slovenskom jazyku, resp. v českom jazyku.

14.2 Ak je doklad alebo dokument vyhotovený v cudzom jazyku, predkladá sa spolu s jeho úradným prekladom do štátneho jazyka; to neplatí pre ponuky, doklady a dokumenty vyhotovené v českom jazyku. Ak sa zistí rozdiel v ich obsahu, rozhodujúci je úradný preklad do štátneho jazyka.

14.3 Uchádzačom navrhovaná zmluvná cena uvedená v ponuke bude vyjadrená v mene EUR, ako cena s DPH, zaokrúhlená podľa matematických pravidiel maximálne na dve desatinné miesta.

14.4 Cena za predmet zákazky musí byť stanovená podľa zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 o cenách.

14.5 V cene sú započítané všetky ekonomicky oprávnené náklady a primeraný zisk podľa § 2 a § 3 zákona č. 18/1996 Z. z. o cenách v znení neskorších predpisov a § 3 vyhl. MFSR č. 87/1996 Z. z., ktorou sa vykonáva zákon č. 18/1996 Z. z. o cenách. Súčasťou celkovej ceny za predmet zákazky je aj daň z pridanej hodnoty, príslušná spotrebná daň a pri dovážanom tovare aj clo a iné platby vyberané v rámci uplatňovania nesadzobných opatrení ustanovené osobitnými predpismi, dodanie tovaru, ktorý tvorí predmet zákazky.

14.6Ak má uchádzač sídlo alebo miesto podnikania v SR a je/nie je platiteľom DPH, tak na skutočnosť, že je/nie je platiteľom DPH, upozorní v prílohe č. 2 týchto súťažných podkladov – Návrh na plnenie kritéria na vyhodnotenie ponúk zaškrtnutím správneho políčka. V prípade, že uchádzač nie je platiteľom DPH a v priebehu plnenia zmluvy sa stane platiteľom DPH, nemá nárok na zvýšenie ceny o DPH. Ak sa úspešným uchádzačom v tomto verejnom obstarávaní stane uchádzač, ktorý nie je platiteľ DPH, uvedené ustanovenie bude zapracované do zmluvy pri jej uzatváraní.

14.7 Ak je uchádzač osoba z členského štátu Európskej únie iného ako SR, ktorá nie je v SR vedená ako registrovaný platiteľ DPH, ale je registrovaným platiteľom DPH v inom členskom štáte, na čo upozorní v prílohe č. 2 týchto súťažných podkladov – Návrh na plnenie kritéria na vyhodnotenie ponúk zaškrtnutím správneho políčka. DPH bude vysporiadaná podľa platných pravidiel EÚ.

K cene, za ktorú predmet zákazky ponúka, pripočíta uchádzač pre účely vyhodnotenia ponúk DPH podľa platnej legislatívy v SR. Cenu s pripočítanou DPH uchádzač uvedie v prílohe č. 2 týchto súťažných podkladov. Obdobne to platí pre osoby z tretích krajín.

14.8. Ak je uchádzač osoba z členského štátu Európskej únie iného ako SR, ktorá nie je v SR vedená ako registrovaný platiteľ DPH a nie je registrovaným platiteľom DPH v inom členskom štáte a osobou povinnou platiť daň je príjemca služby, tovaru, alebo práce, na čo upozorní zaškrtnutím správneho polička v prílohe č.2 týchto súťažných podkladov – Návrh na plnenie kritéria na vyhodnotenie ponúk, je povinná podať daňovému úradu žiadosť o registráciu pre daň pred dodaním predmetu plnenia.

K cene, za ktorú predmet zákazky ponúka, pripočíta uchádzač pre účely vyhodnotenia DPH podľa platnej legislatívy v SR. DPH bude vysporiadaná podľa platných pravidiel EÚ.

Cenu, za ktorú predmet zákazky ponúka, výšku DPH a cenu s pripočítanou DPH uchádzač uvedie v prílohe č. 2 týchto súťažných podkladov, podľa ktorej sa budú ponuky vyhodnocovať. Obdobne to platí pre osoby z tretích krajín.

##### 15. ZÁBEZPEKA PONUKY

15.1 Verejný obstarávateľ vyžaduje na zabezpečenie ponuky zloženie zábezpeky.

15.2 Zábezpeka je stanovená vo výške  ***30 000, 00 Eur.***

Spôsob zloženia zábezpeky:

* zložením finančných prostriedkov uchádzača na bankový účet verejného obstarávateľa
* poskytnutím bankovej záruky
* poistením záruky

Spôsob zloženia zábezpeky si vyberie uchádzač.

15.3 Podmienky zloženia zábezpeky

15.3.1 zložením finančných prostriedkov na bankový účet verejného obstarávateľa

* + - finančné prostriedky musia byť zložené v uvedenej čiastke na bankový účet verejného obstarávateľa vedený v:

|  |  |
| --- | --- |
| Banka: | Štátna pokladnica |
| IBAN: | SK03 8180 0000 0070 0015 0430 |
| BIC/SWIFT: | SPSRSKBA |
| Variabilný symbol: | 7951/2022 |
| Doplňujúci údaj: | Číslo oznámenia vo Vestníku verejného obstarávania – ***doplní uchádzač,*** pričom oznámenie z Vestníka bude nahraté v záložke Dokumenty v systéme JOSEPHINE |

* + - finančné prostriedky musia byť pripísané na účet verejného obstarávateľa najneskôr do uplynutia lehoty na predkladanie ponúk,
    - doba platnosti zábezpeky vo forme zloženia finančných prostriedkov na účet verejného obstarávateľa musí byť počas celej lehoty viazanosti ponúk,
    - súčasťou ponuky uchádzača musí byť výpis z bankového účtu, ktorým uchádzač preukáže, že v prospech účtu verejného obstarávateľa boli poukázané finančné prostriedky vo výške zodpovedajúcej výške zábezpeky.

15.3.2 poskytnutím bankovej záruky za uchádzača

* + - banková záruka za uchádzača môže byť poskytnutá bankou so sídlom v Slovenskej republike, pobočkou zahraničnej banky v Slovenskej republike alebo zahraničnou bankou (ďalej len „banka“),
    - v záručnej listine musí banka písomne vyhlásiť, že neodvolateľne, bez akýchkoľvek námietok uspokojí verejného obstarávateľa do výšky finančných prostriedkov, ktoré verejný obstarávateľ požaduje ako zábezpeku viazanosti ponuky uchádzača, v prípade, ak uchádzač odstúpi od svojej ponuky v lehote viazanosti ponúk a verejný obstarávateľ písomne banke oznámi svoje nároky z bankovej záruky v lehote platnosti bankovej záruky,
    - záručná listina musí byť naskenovaná vo formáte .pdf a vložená do elektronickej ponuky v JOSEPHINE,
    - v prípade využitia bankovej záruky doručí uchádzač originál záručnej listiny banky na adresu verejného obstarávateľa najneskôr v lehote na predkladanie ponúk,
    - doba platnosti a účinnosti bankovej záruky je najmenej počas celej lehoty viazanosti ponúk,
    - v súlade so zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) verejný obstarávateľ uzná aj elektronickú bankovú záruku ako elektronický dokument, ak bude predložený v podobe novovzniknutého elektronického dokumentu, ktorý bol transformovaný spôsobom zaručenej konverzie v zmysle štvrtej časti zákona o e-Governmente,
    - verejný obstarávateľ uzná aj bankovú záruku predloženú ako elektronický dokument so zaručeným elektronickým podpisom za predpokladu, že bude preskúmateľné, že záruku predložila banka a dokument spĺňa všetky zákonné náležitosti. Vyžadovanie použitia zaručeného elektronického podpisu vzhľadom na úroveň možného rizika je upravené v § 20 ods. 13 až 16 zákona.

15.3.3 poistením záruky

* záručnú listinu vystavuje poisťovňa
* pre podmienky zloženia sa použijú ustanovenia bodu 15.3.2.

15.4 Ak bola zábezpeka zložená na účet v banke, verejný obstarávateľ vráti zábezpeku uchádzačom aj s úrokmi, ak ich banka poskytuje.

15.5 Verejný obstarávateľ uvoľní alebo vráti uchádzačovi zábezpeku do siedmich dní odo dňa márneho uplynutia lehoty na doručenie námietky, ak ho verejný obstarávateľ vylúčil z verejného obstarávania, alebo ak verejný obstarávateľ zruší použitý postup zadávania zákazky, respektíve do siedmich dní odo dňa uzavretia zmluvy.

15.6 Zábezpeka prepadne v prospech verejného obstarávateľa, ak uchádzač odstúpi od svojej ponuky v lehote viazanosti ponúk, alebo ak neposkytne súčinnosť alebo odmietne uzavrieť zmluvu v súlade § 56 zákona.

##### 16. OBSAH PONUKY

16.1 Elektronická ponuka predložená uchádzačom musí obsahovať doklady a dokumenty podľa týchto súťažných podkladov a Oznámenia o vyhlásení verejného obstarávania vo formáte .pdf (ako naskenované originály alebo skeny úradne osvedčených kópií originálov).

16.2 Ponuka obsahuje:

16.2.1 ***Identifikačné údaje uchádzača*** podľa prílohy č. 4 týchto súťažných podkladov (min. obchodné meno, sídlo alebo miesto podnikania, identifikačné číslo, zoznam členov štatutárneho orgánu s uvedením ich mien a priezvisk), kontaktné údaje uchádzača (telefónne číslo a e-mailová adresa); v prípade skupiny sa uvedené údaje požadujú za každého člena skupiny. Uchádzač takisto uvedie - len na štatistické účely – či v prípade jeho firmy ide o mikropodnik, resp. malý/stredný podnik. Ak pôjde o iný typ podniku, uvedie ten. Vysvetlenie: (mikropodniky: podniky, ktoré zamestnávajú menej než 10 osôb a ktorých ročný obrat a/alebo celková ročná súvaha neprekračuje 2 milióny eur; malé podniky: podniky, ktoré zamestnávajú menej ako 50 osôb a ktorých ročný obrat a/alebo celková ročná súvaha neprekračuje 10 miliónov eur; stredné podniky: podniky, ktoré nie sú mikropodnikmi ani malými podnikmi a ktoré zamestnávajú menej ako 250 osôb a ktorých ročný obrat nepresahuje 50 miliónov eur a/alebo celková ročná súvaha nepresahuje 43 miliónov eur).

16.2.2 ***Obsah ponuky*** (položkový zoznam všetkých dokladov a dokumentov),

16.2.3 ***Čestné vyhlásenie skupiny dodávateľov***podľa prílohy č.6 týchto súťažných podkladov a plnomocenstvo pre osobu konajúcu za skupinu dodávateľov v prípade, ak ponuku predkladá skupina dodávateľov,

16.2.4 ***Splnomocnenie*** konať za uchádzača alebo skupinu uchádzačov, ak ponuku a doklady v nej podpisuje iná osoba ako štatutárny zástupca,

16.2.5 ***Doklady a dokumenty, ktorými uchádzač preukazuje splnenie podmienok účasti*** v Oddiele III.1 Oznámenia o vyhlásení verejného obstarávania alebo vyplnený a podpísaný Jednotný európsky dokument (príloha č.7 týchto súťažných pokladov), ktorým uchádzač môže predbežne nahradiť doklady na preukázanie splnenia podmienok účasti určené verejným obstarávateľom, v súlade s § 39 zákona,

16.2.6 ***Návrh na plnenie kritéria na vyhodnotenie ponúk*** v súlade s prílohou č. 2 týchto súťažných podkladov, podpísaný uchádzačom alebo osobou oprávnenou konať za uchádzača, v prípade skupiny každým členom skupiny, alebo osobou/osobami oprávnenými konať za skupinu,

16.2.7 Ak uchádzač nevypracoval ponuku sám, uvedie ***identifikačné údaje osoby, ktorej služby alebo podklady pri vypracovaní ponuky využil*** (min. meno a priezvisko, obchodné meno alebo názov, adresa pobytu, sídlo alebo miesto podnikania a identifikačné číslo, ak bolo pridelené),

16.2.8 ***Zoznam dôverných informácií*** v súlade s prílohou č. 5 týchto súťažných podkladov. V prípade, ak uchádzačom predložená ponuka nebude obsahovať zoznam dôverných informácií, má verejný obstarávateľ za to, že ponuka dôverné informácie neobsahuje. Informácie označené za dôverné, nebudú zverejnené alebo inak použité bez predošlého súhlasu uchádzača, pokiaľ uvedené nebude v rozpore so zákonom o verejnom obstarávaní a inými všeobecne záväznými právnymi predpismi/osobitnými predpismi. Za dôverné informácie je možné označiť výhradné technické riešenia a predlohy, návody, výkresy, projektové dokumentácie, modely, spôsob výpočtu jednotkových cien, ak sa neuvádzajú jednotkové ceny, ale len cena, tak aj spôsob výpočtu ceny a vzory,

16.2.9 ***Potvrdenie o zložení zábezpeky*** v súlade s bodom 15 týchto súťažných podkladov,

16.2.10 ***Vyplnená príloha č. 1 – Opis predmetu zákazky.***

Uchádzač k jednotlivým zariadeniam pracovísk laboratórií RMS predloží certifikáty, resp. technické listy/katalógy alebo potvrdenia s jasne identifikovanými odkazmi na technické špecifikácie tovarov za účelom posúdenia požiadaviek na predmet zákazky.

16.3 Všetky časti ponuky musia byť podpísané uchádzačom, jeho štatutárnym orgánom alebo členom štatutárneho orgánu alebo iným zástupcom uchádzača, ktorý je oprávnený konať v mene uchádzača v záväzkových vzťahoch. Ak uchádzač splnomocní/poverí tretiu osobu konať za neho pri podpise dokumentov predkladaných v súťaži, musí byť súčasťou ponuky aj plnomocenstvo (poverenie) – bod. 16.2.4 týchto súťažných podkladov - splnomocňujúce takúto osobu na podpis dokumentov predkladaných v súťaži. V prípade, že ponuku predkladá skupina dodávateľov, všetky časti ponuky vrátane dokumentov uvedených vyššie, musia byť podpísané všetkými členmi skupiny alebo osobou/osobami oprávnenými konať v danej veci za ostatných členov skupiny.

##### 17. NÁKLADY NA PONUKU

17.1 Všetky náklady a výdavky spojené s prípravou a predložením ponuky znáša uchádzač bez finančného nároku voči verejnému obstarávateľovi bez ohľadu na výsledok verejného obstarávania a to aj v prípade, že verejný obstarávateľ neprijme ani jednu z predložených ponúk alebo zruší tento postup zadávania zákazky.

##### 18. OPRÁVNENOSŤ UCHÁDZAČA

18.1 Uchádzačom, ktorý predkladá ponuku môže byť fyzická osoba alebo právnická osoba vystupujúca voči verejnému obstarávateľovi samostatne alebo skupina fyzických osôb/právnických osôb vystupujúcich voči verejnému obstarávateľovi spoločne, ako skupina dodávateľov.

18.2 Uchádzač – skupina dodávateľov - je povinný v ponuke predložiť doklad podpísaný všetkými členmi skupiny o nominovaní vedúceho člena skupiny oprávneného konať v mene ostatných členov skupiny - príloha č. 6 týchto súťažných podkladov.

18.3 Každý uchádzač môže vo verejnom obstarávaní predložiť iba jednu ponuku. Uchádzač nemôže byť zároveň členom skupiny dodávateľov. Verejný obstarávateľ vylúči uchádzača, ktorý je súčasne členom skupiny dodávateľov.

18.4 Právnická osoba, ktorej zakladateľ, člen alebo spoločník je politická strana alebo politické hnutie sa verejného obstarávania nesmie zúčastniť. Ak takáto právnická osoba predloží ponuku, nebude ju možné zaradiť do vyhodnotenia a bude vylúčená.

##### 19. SPÔSOB PREDLOŽENIA PONUKY, MIESTO A LEHOTA NA PREDLOŽENIE PONUKY

19.1 Ponuka sa predkladá elektronicky prostredníctvom informačného systému JOSEPHINE na elektronickej adrese <https://josephine.proebiz.com/> v lehote na predkladanie ponúk.

19.2 Lehota na predkladanie ponúk je stanovená v bode IV.2.2) Oznámenia o vyhlásení verejného obstarávania.

19.3 Po uplynutí lehoty na predkladanie ponúk prostredníctvom systému JOSEPHINE systém uchádzača upozorní, že uplynula lehota na predkladanie ponúk a predloženú ponuku nebude možné otvoriť.

##### 20. DOPLNENIE, ZMENA A ODVOLANIE PONUKY

20.1 Uchádzač môže predloženú ponuku dopĺňať, meniť alebo vziať späť do uplynutia lehoty na predkladanie ponúk podľa bodu 19.2. Uchádzač pri odvolaní ponuky postupuje obdobne ako pri vložení prvotnej ponuky (kliknutím na tlačidlo „Stiahnuť ponuku“ a predložením novej ponuky“).

##### 21. SPLNENIE PODMIENOK ÚČASTI VO VEREJNOM OBSTARÁVANÍ

21.1 Uchádzač preukazuje splnenie podmienok účasti v zmysle zákona. Každý uchádzač je povinný predložiť doklady, ktorými preukazuje osobné postavenie podľa §32 a s technickú a odbornú spôsobilosť podľa §34 zákona a to v rozsahu stanovenom verejným obstarávateľom.

21.2 Podmienky účasti, ktorých splnenie požaduje verejný obstarávateľ, sú presne definované v Oznámení o vyhlásení verejného obstarávania.

21.3 V súlade s § 39 zákona môže uchádzač predbežne nahradiť doklady na preukázanie splnenia podmienok účasti Jednotným európskym dokumentom (ďalej len „JED“) – príloha č. 7 týchto súťažných podkladov.

21.4 Verejný obstarávateľ postupuje pri vyhodnotení splnenia podmienok účasti v súlade s § 40 zákona.

21.5 Uchádzač, ktorého tvorí skupina dodávateľov, preukazuje splnenie podmienok účasti týkajúcich sa osobného postavenia za každého člena skupiny osobitne. Splnenie podmienky účasti podľa § 32 ods. 1 písm. e) zákona preukazuje člen skupiny len vo vzťahu k tej časti predmetu zákazky, ktorú má zabezpečiť.

Časť IV.OTVÁRANIE A VYHODNOTENIE PONÚK

##### 22. OTVÁRANIE A VYHODNOTENIE PONÚK

22.1 Otváranie ponúk sa uskutoční v čase uvedenom v bode IV.2.7  Oznámenia o vyhlásení verejného obstarávania.

22.2 Otváranie ponúk sa uskutoční elektronicky. Miestom sprístupnenia ponúk je webová adresa <https://josephine.proebiz.com/> a totožná záložka ako pri predkladaní ponúk. Otváranie ponúk bude sprístupnené podľa [§ 52 ods. 2 ZVO](https://www.slov-lex.sk/pravne-predpisy/SK/ZZ/2015/343/20220401.html#:~:text=Verejn%C3%BD%20obstar%C3%A1vate%C4%BE%20a%20obstar%C3%A1vate%C4%BE%20s%C3%BA%20povinn%C3%AD%20umo%C5%BEni%C5%A5,a%20to%20v%20rozsahu%20pod%C4%BEa%20predch%C3%A1dzaj%C3%BAcej%20vety.) pre všetkých uchádzačov, ktorí predložili ponuku v lehote na predkladanie ponúk. Umožnením účasti na otváraní ponúk sa rozumie ich sprístupnenie prostredníctvom funkcionality informačného systému Josephine všetkým uchádzačom, ktorí predložili ponuku určeným spôsobom.

22.3 Komisia, resp. informačný systém Josephine zverejní počet predložených ponúk a návrhy na plnenie kritéria, ktoré sa dajú vyjadriť číslom. Ostatné údaje uvedené v ponuke vrátane obchodného mena alebo názvu, sídla, miesta podnikania alebo adresy pobytu všetkých uchádzačov sa nezverejňujú.

22.4 Verejný obstarávateľ prostredníctvom systému JOSEPHINEpošle všetkým uchádzačom, ktorí predložili ponuky v lehote na predkladanie ponúk zápisnicu z otvárania ponúk najneskôr do piatich pracovných dní odo dňa otvárania ponúk.

22.5 Vyhodnotenie ponúk je neverejné. Ponuky uchádzačov sa budú vyhodnocovať podľa kritéria na vyhodnotenie ponúk určeného v Oznámení o vyhlásení verejného obstarávania a v týchto súťažných podkladoch.

22.6 Ktorýkoľvek uchádzač môže byť komisiou požiadaný o vysvetlenie alebo doplnenie predložených dokladov (v súlade s § 40 zákona) alebo o vysvetlenie svojej ponuky a ak je to potrebné aj o predloženie dôkazov (v súlade s § 53 ods. 1 zákona), pričom komisia v súlade so zákonom určí lehotu na doručenie vysvetlenia. Vysvetlením nemôže dôjsť k zmene ponuky.

22.7 Ak sa ponuka javí ako mimoriadne nízka, komisia požiada uchádzača v zmysle § 53 ods. 2 zákona o podrobnosti týkajúce sa tej časti ponuky, ktoré sú pre jej cenu podstatné. Uchádzač doručí odôvodnenie mimoriadne nízkej ponuky v lehote určenej verejným obstarávateľom.

22.8 Z procesu vyhodnocovania bude vylúčený uchádzač v súlade s § 40 ods. 6 a 7, ponuka uchádzača v súlade s § 53 ods. 5 zákona. Uchádzač bude elektronicky upovedomený o vylúčení jeho ponuky s uvedením dôvodov a lehoty, v ktorej môže byť doručená námietka.

22.9 Verejný obstarávateľ si vyhradzuje právo zrušiť použitý postup zadávania zákazky v súlade s § 57 zákona.

##### 23. PRIJATIE PONUKY A UZAVRETIE ZMLUVY

23.1 Úspešná ponuka je tá, ktorá sa umiestni na prvom mieste (kritérium na vyhodnotenie ponúk) a spĺňa všetky podmienky účasti a požiadavky verejného obstarávateľa, ktoré sú presne vymedzené týmito súťažnými podkladmi a Oznámením o vyhlásení verejného obstarávania.

23.2 Verejný obstarávateľ je povinný po vyhodnotení ponúk bezodkladne písomne oznámiť všetkým dotknutým uchádzačom, ktorých ponuky sa vyhodnocovali, výsledok vyhodnotenia ponúk vrátane poradia uchádzačov a súčasne uverejniť informáciu o výsledku vyhodnotenia ponúk a poradie uchádzačov vo svojom profile vedenom Úradom pre verejné obstarávanie.  Dotknutým uchádzačom je uchádzač, ktorého ponuka sa vyhodnocovala, vylúčený uchádzač, ktorému plynie lehota na podanie námietok proti vylúčeniu, a uchádzač, ktorý podal námietky proti vylúčeniu, pričom úrad o námietkach zatiaľ právoplatne nerozhodol.

23.3 Úspešnému uchádzačovi alebo uchádzačom verejný obstarávateľ oznámi, že jeho ponuku alebo ponuky prijíma. Neúspešnému uchádzačovi oznámia, že neuspel a dôvody neprijatia jeho ponuky. Informácia o výsledku vyhodnotenia ponúk zasielaná dotknutým uchádzačom obsahuje najmä identifikáciu úspešného uchádzača alebo uchádzačov, informáciu o charakteristikách a výhodách prijatej ponuky alebo ponúk, výsledok vyhodnotenia splnenia podmienok účasti u úspešného uchádzača, ktorý obsahuje informácie preukazujúce splnenie podmienok účasti týkajúcich sa finančného a ekonomického postavenia a technickej spôsobilosti alebo odbornej spôsobilosti vrátane identifikácie osoby poskytujúcej finančné zdroje podľa [§ 33 ods. 2](https://www.slov-lex.sk/pravne-predpisy/SK/ZZ/2015/343/20220331.html#paragraf-33.odsek-2)  zákona a osoby poskytujúcej technické a odborné kapacity podľa [§ 34 ods. 3](https://www.slov-lex.sk/pravne-predpisy/SK/ZZ/2015/343/20220331.html#paragraf-34.odsek-3) zákona, a lehotu, v ktorej môže byť doručená námietka. Dátum odoslania informácie o výsledku vyhodnotenia ponúk preukazuje verejný obstarávateľ.

23.4 Uzavretá zmluva nesmie byť v rozpore so súťažnými podkladmi a s ponukou predloženou úspešným uchádzačom.

23.5 Zmluva s úspešným uchádzačom, ktorého ponuka bude prijatá, bude uzavretá v lehote viazanosti ponúk, a to najskôr jedenásty deň odo dňa odoslania oznámenia o výsledku vyhodnotenia ponúk, ak neboli uplatnené revízne postupy. Zmluva nadobudne účinnosť deň nasledujúci po dni jej zverejnenia v Centrálnom registri zmlúv vedenom Úradom vlády SR.

23.6 Verejný obstarávateľ nesmie uzavrieť zmluvu:

* s uchádzačom, ktorý podľa § 11 ods. 1 zákona má povinnosť zapisovať sa do registra partnerov verejného sektora a nie je zapísaný v registri partnerov verejného sektora,
* s uchádzačom, ktorého subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra partnerov verejného sektora nie sú zapísaní   
  v registri partnerov verejného sektora.
* s uchádzačom, ktorý má povinnosť zapisovať sa do registra partnerov verejného sektora a ktorého konečným užívateľom výhod zapísaným v registri partnerov verejného sektora je
* prezident Slovenskej republiky,
* člen vlády Slovenskej republiky (ďalej len „vláda“),
* vedúci ústredného orgánu štátnej správy, ktorý nie je členom vlády,
* vedúci orgánu štátnej správy s celoslovenskou pôsobnosťou,
* sudca Ústavného súdu Slovenskej republiky alebo sudca,
* generálny prokurátor Slovenskej republiky, špeciálny prokurátor alebo prokurátor,
* verejný ochranca práv,
* predseda Najvyššieho kontrolného úradu Slovenskej republiky a podpredseda Najvyššieho kontrolného úradu Slovenskej republiky,
* štátny tajomník,
* generálny tajomník služobného úradu,
* prednosta okresného úradu,
* primátor hlavného mesta Slovenskej republiky Bratislavy, primátor krajského mesta alebo primátor okresného mesta, alebo
* predseda vyššieho územného celku,
* s uchádzačom, ktorého subdodávatelia a subdodávatelia podľa osobitného predpisu, ktorí majú povinnosť zapisovať sa do registra partnerov verejného sektora, majú v registri partnerov verejného sektora zapísaného konečného užívateľa výhod, ktorým je osoba uvedená v predchádzajúcej odrážke.

Povinnosť zápisu do registra partnerov verejného sektora upravuje osobitný predpis - zákon   
č. 315/2016 Z. z. o registri partnerov verejného sektora a o zmene a doplnení niektorých zákonov.

23.7 Verejný obstarávateľ nevyžaduje v ponuke uviesť zoznam subdodávateľov, ktorí sú uchádzačovi známi v čase predkladania ponuky. Najneskôr v momente uzatvorenia zmluvy, ktorá je výsledkom tohto verejného obstarávania, predloží úspešný uchádzač zoznam všetkých subdodávateľov, ktorí sa budú podieľať na plnení zmluvy. Zoznam známych subdodávateľov je súčasťou zmluvy o dielo a je potrebné v ňom uviesť požadované údaje o subdodávateľoch. Verejný obstarávateľ nevyžaduje tieto údaje o dodávateľoch tovarov, ktoré úspešný uchádzač použije na plnenie zmlúv.

23.8 Verejný obstarávateľ vyžaduje od subdodávateľov, aby disponovali oprávnením na príslušné plnenie zmlúv podľa § 32 ods. 1 písm. e) zákona o verejnom obstarávaní a zároveň spĺňali podmienku podľa § 32 ods. 1 písm. f), pričom tieto podmienky si vie verejný obstarávateľ overiť sám v dostupných zoznamoch. To neplatí pre subdodávateľov, ktorých kapacity alebo zdroje boli využívané k preukázaniu splnenia podmienok účasti. Tieto osoby musia spĺňať v plnom rozsahu požiadavky podľa § 32 zákona o verejnom obstarávaní.

23.9 Verejný obstarávateľ informuje, že prílohu č. 8 a 9 je povinný predložiť len úspešný uchádzač v rámci plynutia lehoty na poskytnutie súčinnosti pri podpise zmluvy.

ČASŤ V. KRITÉRIUM NA VYHODNOTENIE PONÚK A PRAVIDLÁ JEHO UPLATNENIA

24. CELKOVÁ CENA ZA PREDMET ZÁKAZKY

24.1 Verejný obstarávateľ zvolil pre vyhodnotenie ponúk v súlade s § 44 ods. 3 písm. c) zákona kritérium, ktorým je najnižšia cena za celý predmet zákazky.

**Určenie kritéria a pravidlá jeho uplatnenia:**

24.2 *Jediným kritériom na vyhodnotenie ponúk je najnižšia celková cena za celý predmet zákazky v EUR s DPH.*

24.3 Uchádzač na samostatnom liste (Príloha č. 2 – Návrh na plnenie kritéria na vyhodnotenie ponúk) uvedie celkovú navrhovanú cenu za dodanie celého predmetu zákazky. Tento list musí byť podpísaný uchádzačom. Údaje týkajúce sa kritéria musia byť zhodné s údajmi uvedenými v návrhu zmluvy o dielo – Príloha č. 3. Úspešným uchádzačom verejnej súťaže sa stane ten uchádzač, ktorého ponuka bude obsahovať najnižšiu cenu v Eur s DPH.

B– Zoznam príloh

Príloha č. 1 – Opis predmetu zákazky

Príloha č. 2 – Návrh na plnenie kritéria na vyhodnotenie ponúk

Príloha č. 3 – Zmluva o dielo

Príloha č. 4 – Identifikačné údaje uchádzača

Príloha č. 5 – Zoznam dôverných informácií

Príloha č. 6 – ČV skupiny dodávateľov

Príloha č. 7 – Jednotný európsky dokument

Príloha č. 8 – Čestné vyhlásenie uchádzača – len pre úspešného uchádzača

Príloha č. 9– Čestné vyhlásenie uchádzača – sankcie voči Rusku - len pre úspešného uchádzača